Seaside festival

Het Seaside festival wos in de joarn '80 een festival vo alternatieve muziek in België.

Het Seaside festival wierd joarliks georganiseerd in 't twidde weekend van ogustus in De Panne, met uutzounderinge van de allerlatste editie (1986) die in Veurne deureging. 

Ip de verschillende edities van het Seaside festival troadn ounder andere de volgende voorol groepn ip: The Cure, Public Image Limited, Siouxsie and the Banshees, Killing Joke, Echo and the Bunnymen, The March Violets, New Order, Fad Gadget, The Stranglers en The Ramones, en ôok Belgische artistn, gelyk: TC Matic, Front 242, Red Zebra, Luc Van Acker en Arbeid Adelt!. Ol die groepn woarn de crème de la crème van de New Wave, een muziekstrôminge die ton eur ôogtepunt kende.

1985 wos voor het Seaside festival een topjoar. Mêer dan 20.000 minsn zaktn of noa De Panne. In 't voorjoar van 1987 ein de organisatoorn beslist vo der mee te kappn.

Twêe festivals gingn verder woa da Seaside stopte: Polderrock (Oedeburg, West-Vloandern) en Pukkelpop (Leopoldsburg, Limburg). 

Categorie:West-Vlamsch muziekfestival
Categorie:New Wave